เตือน‘หุ้นร้อน’ดี๊ด๊าไม่นาน
หุ้นร้อนต่ำกว่าดี๊ด๊า ราคาตีซิลลิงสลอนรับข่าว ตลาดสอบไม่พบอะไรเตือนแรงชั่ววูบ &#8220;อนันต์&#8221; สบจังหวะเก็บหุ้นบีแลนด์ถูกวันที่หุ้นดิ่ง
25 ม.ค. 2556

หุ้นร้อนต่ำกว่าดี๊ด๊า ราคาตีซิลลิงสลอนรับข่าว ตลาดสอบไม่พบอะไรเตือนแรงชั่ววูบ “อนันต์” สบจังหวะเก็บหุ้นบีแลนด์ถูกวันที่หุ้นดิ่ง 
หุ้นร้อนๆ ราคาต่ำกว่าบาท รวมถึง 3 ตัวสิบบาทวิ่งแรง นำโดยบริษัท ไลฟ์ อินคอร์ปอเรชั่น (LIVE) ระหว่างวันดีดตัวแรงชนเพดานสูงสุด 30% (ซิลลิง) ที่ 0.71 บาท ก่อนมาปิดที่ 0.70 บาท บวก 0.14บาท หรือ 25% และ บริษัท แนเชอรัล พาร์ค (NPARK) ซิลลิงสนิทที่ 0.14 บาท บวก 0.03 บาท แต่มูลค่าการซื้อขายเพียง 572 ล้านบาท เทียบกับก่อนหน้านี้มากกว่า 1,000 ล้านบาท 
มาร์เก็ตติง เปิดเผยว่า นักลงทุนแห่เข้าไปลุยซื้อหุ้นเก็งกำไร รวมถึงหุ้นที่ติดแคชบาลานซ์ (ต้องวางเงินสดทั้ง 100% ก่อนสั่งซื้อ) ภายหลังจากนายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย ให้สัมภาษณ์ว่า ผลจากการส่งเจ้าหน้าที่เข้าไปสุ่มตรวจโบรกเกอร์บางแห่งแล้วยังไม่พบอะไรที่ผิดปกติ จึงทำให้นักลงทุนเชื่อมั่นว่าราคาหุ้นจะมีโอกาสไปต่อได้ 
อย่างไรก็ตาม เชื่อว่าราคาหุ้นร้อนๆ จะขยับขึ้นไปไม่ไกลและไม่นานนัก ช่วงนี้คงจะต้องเล่นเก็งกำไรสั้นๆ 
สำหรับกรณีหุ้นที่ปรับตัวลงแรงอย่างหนักเมื่อวันที่ 23 ม.ค.ที่ผ่านมา เป็นโอกาสในการซื้อของผู้บริหาร เช่น นายอนันต์ กาญจนพาสน์ ประธานกรรมการ บริษัท บางกอกแลนด์ (BLAND) ซื้อหุ้น BLAND จำนวน 5 ล้านหุ้น ราคาหุ้นละ 1.66 บาท ล่าสุดวันที่ 24 ม.ค.ราคาปิดที่ 1.70 บาท 
ด้านนางมโนทิพย์ จักรวาลธรรม นักลงทุนรายใหญ่ รายงานว่าวันที่ 18 ม.ค. 2556 ได้เข้าซื้อหุ้น LIVE จำนวน 4.24% ส่งผลให้มีหุ้นทั้งสิ้น 6.16% 
ปัจจุบัน นางมโนทิพย์เป็นผู้ถือหุ้นใหญ่รายหนึ่งในบริษัท อินเตอร์แนชั่นเนิลเอนจีเนียริง (IEC)
ตลาดหลักทรัพย์ได้ขึ้นเครื่องหมาย Trading Alert List บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) วันที่ 24 ม.ค.ที่ผ่านมา เนื่องจากราคาเพิ่มขึ้น 15.69% และปริมาณการซื้อขายเปลี่ยนแปลงไปมากจากก่อนหน้า 
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า สภาพปกติของตลาดหุ้นที่มีความน่าสนใจย่อมจะมีระดับการเก็งกำไรเพิ่มขึ้น ทางหน่วยงานกำกับได้ติดตามอย่างใกล้ชิดเพื่อให้นักลงทุนลงทุนอย่างรอบคอบและศึกษาพื้นฐานหุ้นก่อนตัดสินใจ 
ทั้งนี้ ตลาดหลักทรัพย์แห่งประเทศไทยจะเป็นด่านแรกในการทำหน้าที่ดูแลเรื่องนี้ และได้ติดตามอย่างใกล้ชิดในทุกๆ ด้าน ทาง ก.ล.ต.ก็มีการติดตามเช่นกัน และเห็นว่ามาตรการที่มีอยู่เพียงพอ ไม่จำเป็นต้องหามาตรการอื่นเพิ่มเติม